Rozhodnutie Rady
z 23. apríla 1990,
ktoré sa týka uzavretia Dohody medzi Európskym hospodárskym spoločenstvom a Švajčiarskou konfederáciou o zjednodušení kontrol a formalít vzhľadom na prevoz tovaru
(90/216/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 113,
so zreteľom na návrh Komisie,
keďže uzavretie Dohody medzi Európskym hospodárskym spoločenstvom a Švajčiarskou konfederáciou o zjednodušení kontrol a formalít vzhľadom na prevoz tovaru musí umožniť zlepšenie premávky dopravy cez hranice medzi zmluvnými stranami; keďže je preto vhodné schváliť túto dohodu,
ROZHODLA TAKTO:
Článok 1
Dohoda medzi Európskym hospodárskym spoločenstvom a Švajčiarskou konfederáciou o zjednodušení kontrol a formalít vzhľadom na prevoz tovaru je týmto schválená v mene spoločenstva.
Text dohody je priložený k tomuto rozhodnutiu.
Článok 2
Spoločenstvo je zastúpené v spoločnom výbore stanovenom v článku 15 dohody Komisiou a napomáhajú mu zástupcovia členských štátov.
Článok 3
Predseda Rady plní oznámenie stanovené v článku 22 dohody.
V Luxemburgu 23. apríla 1990